Document ID: 32004R0544

Ir-Regolament tal-Kummissjoni (KE) Nru 544/2004
ta’ l-24 ta’ Marzu 2004
li jistabbilixxi miżuri transitorji li jridu jiġu adottati minħabba l-adeżjoni tar-Repubblika Ċeka, l-Estonja, Ċipru, il-Latvija, il-Lituwanja, l-Ungerija, Malta, il-Polonja, is-Slovenja u s-Slovakja rigward ir-riserva mfassla skond l-Artikolu 14 tar-Regolament (KE) Nru 1520/2000
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ l-Adeżjoni tar-Repubblika Ċeka, l-Estonja, Ċipru, il-Latvija, il-Lituwanja, l-Ungerija, Malta, l-Polonja, s-Slovenja u s-Slovakja, u b’mod partikolari l-Artikolu 41(2) tiegħu,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali li japplikaw għal ċerti oġġetti li jirriżultaw mill-proċessar ta’ prodotti tal-biedja [1], kif l-aħħar emendat bir-Regolament tal-Kummissjoni (KEE) Nru 2580/2000 [2], u b’mod partikolari l-ewwel sub-paragrafu ta’ l-Artikolu 16 tiegħu,
Billi:
(1) Ir-Regolament tal-Kummissjoni (KEE) Nru 1520/94 tat-13 ta’ Lulju 2000 li jistabbilixxi regoli komuni ddettaljati sabiex tiġi applikata s-sistema tal-konċessjoni ta’ rifużjonijiet fuq ċerti prodotti tal-biedja esportati fil-għamla ta’ oġġetti mhux koperti bl-Anness I mat-Trattat, u l-kriterji sabiex jiġi ffissat l-ammont ta’ dawn ir-rifużjonijiet [3], kif l-aħħar emendat bir-Regolament (KE) Nru 543/2000 [4], jipprovdi illi, għajr għal ċerti eżenzjonijiet, il-konċessjoni ta’ rifużjonijiet fuq l-esportazzjoni għall-oġġetti hija kondizzjonli fuq il-produzzjoni ta’ ċertifikat tar-rifużjoni. Dawn iċ-ċertifikati tar-rifużjoni jintgħamlu disponibbli lill-operaturi f’sitt porzjonijiet fuq il-perjodu taż-żmien ta’ l-estimi finnzjarji, b’temmiet taż-żmien japplikaw għal kull porzjon. Iċ-ċertifikati tar-rifużjoni jistgħu jinħarġu biss lill-applikanti stabbiliti fl-Unjoni Ewropea.
(2) Fl-okkażjoni ta’ l-adeżjoni ġejjiena tar-Repubblika Ċeka, l-Estonja, Ċipru, il-Latvija, il-Lituwanja, l-Ungerija, Malta, l-Polonja, s-Slovenja u s-Slovakja, l-operaturi f’dawn l-Istati Membri l-ġodda jistgħu japplikaw fil-perjodu taż-żmien mill-1 ta’ Mejju 2004 għaċ-ċertifikati tar-rifużjoni mill-ħames porzjon li jrid ikun validu għall-użu mill-1 ta’ Ġunju 2004. Madankollu, dawn l-operaturi ma jridx ikollhom aċċess għaċ-ċertifikati tar-rifużjoni maħruġa mill-porzjonijiet ta’ qabel u għalhekk ma jridx ikollhom aċċess għaċ-ċertifikati tar-rifużjoni validi għall-użu fil-perjodu taż-żmien mill-1 sal-31 ta’ Mejju 2004.
(3) Fiċ-ċirkostanzi meta l-operaturi stabbiliti fl-Istati Membri l-ġodda ma jridx ikollhom aċċess għaċ-ċertifikati tar-rifużjoni validi fil-perjodu taż-żmien mill-1 sal-31 ta’ Mejju 2004 huwa approprjat li jiġu adottati miżuri speċjali temporanji mill-ħtieġa li jiġu ppreżentati ċ-ċertifikati tar-rifużjoni fil-perjodu taż-żmien mill-1 ta’ Mejju 2004.
(4) Għalhekk, huwa approprjat li jsiru ċerti derogi mill-Artikolu 14 tar-Regolament (KE) Nru 1520/2000 sabiex jgħinu lill-operaturi fl-Istati Membri l-ġodda sabiex jikkwalifikaw, fil-perjodu taż-żmien mill-1 sal-31 ta’ Mejju 2004, għall-eżenzjoni pprovvduta bl-Artikolu msemmi.
(5) Il-miżuri pprovvduti f’dan ir-Regolament huma skond l-opinjoni tal-Kumitat tal-Ġestjoni dwar kwistjonijiet orizzontali li jirrigwardaw il-kummerċ fi prodotti agrikoli pproċessati mhux imniżżla fil-lista fl-Anness I mat-Trattat,
ADOTTAT DAN IR-REGOLAMENT:
Artikolu 1
L-Artikolu 14 tar-Regolament (KE) Nru 1520/2000 huwa dderogat mill-estimi finanzjarji li jagħlqu fil-14 ta’ Ottubru 2004 kif ġej:
1. Il-limitu tar-riserva totali msemmija fl-ewwel subparagrafu tal-paragrafu 1 għandu jiġi miżjud b’EUR 40 miljun.
2. Il-limitu speċifikat ta’ EUR 75000 imsemmi fl-ewwel subparagrafu tal-paragrafu 2 ma għandux japplika għall-operaturi stabbiliti fir-Repubblika Ċeka, l-Estonja, Ċipru, il-Latvija, il-Lituwanja, l-Ungerija, Malta, l-Polonja, s-Slovenja u s-Slovakja, rigward l-esportazzjonijiet li jsiru mill-1 sal-31 ta’ Mejju 2004, dwar l-oġġetti ffabbrikati jew immontati fl-Istat Membru fejn ikun stabbilit l-operatur.
3. Is-somma msemmija fit-tieni subparagrafu tal-paragrafu 3 għandha tiġi miżjuda b’EUR 30 miljun.
Artikolu 2
Dan ir-Regolament għandu jidħol fis-seħħ fl-1 ta’ Mejju 2004. Għandu jiskadi fis-16 ta’ Ottubru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Marzu 2004.

Labels: 3
17
6